คลังยอมขยายเวลาซื้อรถคันแรกถึงปีหน้า
คลัง จ่อขยายเวลามาตรการขอคืนเงินรถคันแรกไม่เกิน 1 แสนบาท อีก 6 เดือน-1 ปี หลังค่ายรถส่งมอบให้กับผู้จองไม่ทันปลายปี
12 เม.ย. 2555

คลัง จ่อขยายเวลามาตรการขอคืนเงินรถคันแรกไม่เกิน 1 แสนบาท อีก 6 เดือน-1 ปี หลังค่ายรถส่งมอบให้กับผู้จองไม่ทันปลายปี 
นายทนุศักดิ์ เล็กอุทัย รมช.คลัง เปิดเผยว่า ในช่วงเดือน พ.ค. 2555 จะเสนอที่ประชุมคณะรัฐมนตรี (ครม.) พิจารณาแก้ไขหลักเกณฑ์การคืนเงินรถคันแรกที่กำหนดไว้ไม่เกิน 1 แสนบาท โดยจะขยายเวลายื่นเอกสารขอคืนเงินให้กับผู้ที่จองซื้อรถยนต์ภายในวันที่ 31 ธ.ค. 2555 ออกไปอีก จากเดิมกำหนดไว้ต้องรับมอบรถยนต์และยื่นเอกสารขอคืนเงินภายในวันที่ 31 ธ.ค. 2555 ซึ่งการขอรับคืนเงินจากกรมสรรพากรต้องมีเล่มทะเบียนจากกรมขนส่งทางบกประกอบ
ดังนั้น อาจจะมีปัญหาว่าผู้ที่จองซื้อรถในขณะนี้จะได้รับมอบรถและจดทะเบียนรถยนต์ไม่ทันวันที่ 31 ธ.ค. เพราะอุตสาหกรรมรถยนต์ต้องหยุดผลิตในช่วงน้ำท่วมไปหลายเดือน และขณะนี้หลายค่ายเพิ่งกลับมาเดินเครื่องการผลิต 
ทั้งนี้ ขยายเวลาขอรับเงินคืนนั้นจะให้สิทธิเฉพาะกับผู้ที่จองซื้อรถภายในวันที่ 31 ธ.ค.เท่านั้น ผู้ที่จองซื้อไม่ทันวันที่ 31 ธ.ค. จะไม่มีสิทธิเข้าร่วมโครงการนี้ กระทรวงยังไม่ตัดสินใจว่าจะขยายไปออกไปกี่เดือนนั้น เพราะคงต้องรวบรวมผลกระทบจากน้ำท่วมที่เกิดกับอุตสาหกรรมรถยนต์ก่อน ว่ากระทบการผลิตรถยนต์และส่งมอบรถยนต์ให้กับผู้ซื้อมากน้อยแค่ไหน เพราะผลกระทบจากน้ำท่วมที่เกิดขึ้นทำให้ผู้ผลิตรถยนต์ต้องหยุดกิจการไปหลายเดือน ทำให้รถยนต์บางรุ่นที่เพิ่งเริ่มผลิตไม่สามารถส่งมอบให้กับลูกค้าได้ทันช่วงปลายปี หรือถ้าทันก็เฉียดฉิวมาก ซึ่งตรงนี้เป็นข้อจำกัดในการตัดสินใจซื้อรถของประชาชนที่สนใจเข้าร่วมโครงการ
“ตอนนี้ได้รับทราบข้อมูลมาว่ายอดจองซื้อรถในงานมอเตอร์โชว์ก็มีมาก อาจมีปัญหาเรื่องการขอทะเบียน ซึ่งตอนนี้ยังไม่สามารถสรุปว่า จะขยายเวลาออกไปอีก 6 เดือน หรือ 1 ปี ต้องรอให้ ครม.อนุมัติก่อน” นายทนุศักดิ์ กล่าว
ปัจจุบันมีประชาชนใช้สิทธิรถยนต์คันแรกเฉลี่ยเดือนละ 2,000-2,500 คัน เพิ่มขึ้นจากเดือนละ 200 คัน